એની પત્નીના પગમાં ફ્રેક્ચર થયું. ડૉક્ટરે હુકમ કર્યો કે પૂરા ત્રણ મહિના માટે ખાટલામાં જ સૂઇ રહેવું પડશે. ડૉક્ટરનું માન્યા વિના છૂટકો જ ક્યાં હતો? પતિ મહાશય રોજ ચાલવા માટે નીકળી પડે. નિયમનું ચુસ્ત પાલન થતું રહ્યું. કૃષ્ણ એવા પતિને શું કહે? ‘હે મહામૂર્ખ મનુષ્ય! તું સવારે ચાલવા જવાનું છોડ અને તારી પત્નીના ખાટલા પાસે બેસીને એના શરીર પર હાથ ફેરવવાનું રાખ. અત્યારે આમ કરવું એ તારો સ્વધર્મ છે. પત્નીના શરીરે હાથ ફેરવતી વખતે તું સદાય યાદ રાખજે કે તું યંત્ર નથી, પણ માણસ છે. પ્રેમાળ હાથ ફેરવતી વખતે તારું મન થોડુંક રોમેન્ટિક બને એ શક્ય છે. એમ બને, તો શોક ન કરતો. તારી પત્નીએ તને જીવનભર લાપસી અને દાળભાત ખવડાવ્યાં છે. માટે મારે એટલું જ કહેવું છે: ડાહ્યો થા મા, અને થોડોક રોમાન્સ રમી લે. તારી પત્ની રાજી રાજી થશે. પછી તારે ગીતા વાંચવાની ઝાઝી જરૂર નહીં પડે.’ પછી તને ગીતામાં પ્રબોધેલો ‘સ્વધર્મ’ વધારે સમજાશે.